[pic] | KOMISIJA EVROPSKIH SKUPNOSTI |

Bruselj, 9.11.2005

KOM(2005) 555 končno

Predlog

SKLEP SVETA

o načelih, prednostnih nalogah in pogojih, ki so zajeti v Evropskem partnerstvu z Bosno in Hercegovino

(predložena s strani Komisije) {SEK(2005) 1422}

OBRAZLOŽITVENI MEMORANDUM

Evropski svet je 19. in 20. junija 2003 v Solunu ponovno poudaril svojo odločnost, da bo v celoti in učinkovito podprl evropsko perspektivo držav zahodnega Balkana. Potrdil je sklepe Sveta z dne 16. junija 2003 v zvezi z državami zahodnega Balkana, skupaj s prilogo „Solunska agenda za države zahodnega Balkana: približevanje evropskemu združevanju“, ki je uvedla evropsko partnerstvo kot sredstvo za uresničitev evropske perspektive držav zahodnega Balkana.

V začetku leta 2004 je Komisija predstavila svoje prvo evropsko partnerstvo z Bosno in Hercegovino. Svet je to partnerstvo sprejel 14. junija 2004. Komisija meni, da je primerno to prvo partnerstvo nadgraditi na podlagi ugotovitev Poročila o napredku glede Bosne in Hercegovine 2005.

Ta prenovljeni seznam evropskega partnerstva temelji na določbah Uredbe Sveta (ES) št. 533/2004 z dne 22. marca 2004. Vsebuje kratko- in dolgoročne prednostne naloge za priprave države na prihodnjo vključitev v Evropsko unijo. Od države se pričakuje, da se bo na evropsko partnerstvo odzvala tako, da bo pripravila načrt s časovnim razporedom in posebnimi ukrepi glede tega, kako namerava uresničiti prednostne naloge evropskega partnerstva. Komisija bo s sporočili o napredku in s strukturami, določenimi v okviru stabilizacijsko-pridružitvenega procesa, redno spremljala napredek pri uresničevanju prednostnih nalog.

Prednostne naloge evropskega partnerstva morajo biti podlaga za načrtovanje finančne pomoči Skupnosti, ki se bo še naprej zagotavljala v okviru ustreznih finančnih instrumentov, zlasti Uredbe Sveta (ES) 2666/2000 z dne 5. decembra 2000 (CARDS).

Predlagani sklep Sveta nima finančnih posledic. Glede na zgoraj navedeno Komisija poziva Svet, da sprejme priloženi osnutek sklepa Sveta.

Predlog

SKLEP SVETA

o načelih, prednostnih nalogah in pogojih, ki so zajeti v Evropskem partnerstvu z Bosno in Hercegovino

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 533/2004 o ustanovitvi Evropskega partnerstva v okviru stabilizacijsko-pridružitvenega procesa, zlasti člena 2[1]Uredbe,

ob upoštevanju predloga Komisije,

ob upoštevanju naslednjega:

(1) Evropski svet je odobril uvedbo Evropskega partnerstva kot sredstva za uresničevanje evropske perspektive držav zahodnega Balkana v okviru stabilizacijsko-pridružitvenega procesa.

(2) Uredba (ES) št. 533/2004 določa, da mora Svet odločiti o načelih, prednostnih nalogah in pogojih Evropskega partnerstva, kakor tudi o vseh nadaljnjih prilagoditvah.

(3) Svet je 14. junija 2004 sprejel prvo evropsko partnerstvo z Bosno in Hercegovino. Da bi se na podlagi ugotovitev Poročila o napredku 2005 glede priprav Bosne in Hercegovine na prihodnjo vključitev v Evropsko unijo opredelile nove prednostne naloge za nadaljnje delo, je primerno to partnerstvo nadgraditi.

(4) Uredba (ES) št. 533/2004 navaja, da bo nadaljevanje izvajanja Evropskega partnerstva zagotovljeno v okviru mehanizmov, vzpostavljenih v okviru stabilizacijsko-pridružitvenega procesa.

(5) Od Bosne in Hercegovine se pričakuje, da bo pripravila načrt s časovnim razporedom in posebnimi ukrepi, da bo uresničila prednostne naloge tega evropskega partnerstva in se tako pripravila na prihodnjo vključitev v Evropsko unijo –

SKLENIL:

Člen 1

V skladu s členom 1 Uredbe (ES) št. 533/2004 se načela, prednostne naloge in pogoji Evropskega partnerstva z Bosno in Hercegovino določijo v Prilogi, ki je sestavni del te odločbe.

Člen 2

Izvajanje Evropskega partnerstva se prouči v okviru mehanizmov, vzpostavljenih v okviru stabilizacijsko-pridružitvenega procesa, predvsem letnih poročil, ki jih predloži Komisija.

Člen 3

Ta sklep začne veljati tretji dan po objavi v Uradnem listu Evropskih skupnosti.

V Bruslju,

Za Svet

Predsednik

PRILOGA

BOSNA IN HERCEGOVINA: EVROPSKO PARTNERSTVO 2005

1. UVOD

Evropski svet je odobril uvedbo Evropskega partnerstva kot sredstva za uresničevanje evropske perspektive držav zahodnega Balkana v okviru stabilizacijsko-pridružitvenega procesa.

Prvo evropsko partnerstvo z Bosno in Hercegovino je Svet sprejel 14. junija 2004. Primerno je, da se to prvo partnerstvo nadgradi na podlagi ugotovitev Poročila Komisije o napredku glede Bosne in Hercegovine 2005. Drugo evropsko partnerstvo opredeljuje nove prednostne naloge za ukrepanje. Nove prednostne naloge so prilagojene posebnim potrebam države in stopnji pripravljenosti in bodo po potrebi posodobljene. Evropsko partnerstvo predvideva tudi smernice za finančno pomoč državi.

Od Bosne in Hercegovine se pričakuje, da bo pripravila načrt, vključno s časovnim razporedom in posebnimi ukrepi za uresničitev prednostnih nalog evropskega partnerstva.

2. NAČELA

Stabilizacijsko-pridružitveni proces ostaja okvir za evropsko usmeritev držav zahodnega Balkana vse do njihovega pristopa.

Glavne prednostne naloge Bosne in Hercegovine so povezane z njeno zmožnostjo izpolnjevanja meril, ki jih je postavil Evropski svet v Kopenhagnu leta 1993, in pogojev za stabilizacijsko-pridružitveni proces, predvsem pogojev, opredeljenih v sklepih Sveta z dne 29. aprila 1997 ter 21. in 22. junija 1999, z vsebino sklepne deklaracije z zagrebškega srečanja na vrhu z dne 24. novembra 2000 ter v Solunski agendi.

3. PREDNOSTNE NALOGE

Prednostne naloge, navedene v tem Evropskem partnerstvu, so bile izbrane na podlagi realističnega pričakovanja, da jih bo država v prihodnjih nekaj letih lahko izpolnila ali glede njih dosegla bistven napredek. Razlikujemo med kratkoročnimi prednostnimi nalogami, za katere se pričakuje, do bodo izpolnjene v enem ali dveh letih, in srednjeročnimi prednostnimi nalogami, ki naj bi bile izpolnjene v treh do štirih letih. Prednostne naloge zadevajo tako zakonodajo kot tudi njeno izvajanje.

Ob upoštevanju znatnih stroškov, potrebnih za izpolnitev vseh zahtev EU ter kompleksnosti teh zahtev na nekaterih področjih, partnerstvo na tej stopnji še ne zajema vseh pomembnih nalog. Nadaljnja partnerstva bodo vključevala nove prednostne naloge v skladu z napredkom, ki ga bo dosegla država.

Med kratkoročnimi prednostnimi nalogami so bile opredeljene ključne prednostne naloge, ki so navedene v oddelku 3.1. Te ključne prednostne naloge niso razvrščene po pomembnosti.

3.1. Kratkoročne prednostne naloge

Ključne prednostne naloge

- V celoti sodelovati z Mednarodnim kazenskim sodiščem za nekdanjo Jugoslavijo (MKSJ) in prijeti vse obdolžence MKSJ, ki so na svobodi.

- V celoti izvajati Sporazum o prestrukturiranju policije z oktobra 2005. V tem okviru do decembra 2005 ustanoviti direktorat za izvajanje prestrukturiranja policije in sprejeti akcijski načrt za izvajanje reforme v skladu z načeli, ki jih je začrtala Evropska komisija v okviru časovnega načrta, določenega s sporazumom.

- Sprejeti vso potrebno zakonodajo v zvezi s sistemom javne radiotelevizije na ravni držav in entitet ter začeti njeno izvajanje.

- Zagotoviti da so vsa ministrstva in ustanove na državni ravni ustrezno financirana, usposobljena in opremljena v smislu prostorov in osebja.

- Sprejeti in začeti izvajati celovit akcijski načrt za reformo javne uprave ob upoštevanju rezultatov funkcionalnih in sektorskih revizij javne uprave.

- Zagotoviti obstoj pravega notranjega trga v Bosni in Hercegovini.

Politične zahteve

DEMOKRACIJA IN PRAVNA DRŽAVA

Upravljanje

- Sprejeti ukrepe, ki bodo zagotovili, da bo imela parlamentarna skupščina Bosne in Hercegovine dovolj tehničnih virov in osebja.

- Izboljševati in krepiti koordinacijo med državami in entitetami z ustanavljanjem standardnih in institucionaliziranih mehanizmov za koordinacijo.

- Zagotoviti pravilno upoštevanje poročil, ki jih izdajo vrhovne revizijske institucije Bosne in Hercegovine ter ustrezno ukrepati proti odgovornim za nepravilnosti.

Volitve

- V celoti prevzeti organizacijsko in finančno odgovornost za parlamentarne in predsedniške volitve 2006.

- Spremeniti volilno zakonodajo glede članov predsedstva in poslancev parlamenta Bosne in Hercegovine, da bi se v celoti zagotovila skladnost z Evropsko konvencijo o človekovih pravicah in popristopnimi obveznostmi v Svetu Evrope.

- Zagotoviti potrebno osebje za revizijski oddelek volilne komisije.

Javna uprava

- Pisarni koordinatorja za javno upravo zagotoviti potrebne človeške vire in materialna sredstva za delo.

- Sprejeti ukrepe za zagotovitev pravilnega delovanja agencij za javno upravo ter razviti in izvajati učinkovite postopke zaposlovanja; zagotoviti takojšnjo nastavitev javnih uslužbencev, zlasti na državni ravni, po uspešno opravljenem izbirnem postopku.

- Izvajati program usposabljanja za javno upravo, ki je bil sprejet maja 2005.

- Sprejeti novo zakonodajo o varuhu človekovih pravic in zagotoviti združitev funkcij varuhov človekovih pravic na državni ravni in ravni entitet.

Pravosodni sistem

- Zagotoviti, da državno sodišče, državno tožilstvo in visoki svet za sodstvo in tožilstvo prevzamejo polno odgovornost, in sicer s finančnega, administrativnega in kadrovskega vidika; zagotoviti njihovo pravilno delovanje.

- Doseči napredek pri reševanju sodnih zaostankov na sodiščih.

- Razviti učinkovit sistem za obravnavanje mladoletnega prestopništva.

Protikorupcijska politika

- Pripraviti podroben akcijski načrt proti korupciji na podlagi nacionalne protikorupcijske strategije.

- Uskladiti protikorupcijsko zakonodajo v Bosni in Hercegovini.

- Zagotoviti učinkovito izvajanje zakonov o nezdružljivosti funkcij.

ČLOVEKOVE PRAVICE IN ZAŠČITA MANJŠIN

- V Ustavi Republike Srpske odpraviti člene o smrtni kazni.

- Izvajati mednarodne konvencije, ki jih je ratificirala Bosna in Hercegovina, vključno z zahtevami glede poročanja.

- Zagotoviti, da vse nerešene primere glede človekovih pravic obravnava Komisija za človekove pravice v okviru ustavnega sodišča.

- Nadalje izboljšati zakonodajni okvir o manjšinah, da bo v celoti izpolnjeval zahteve Okvirne konvencije Sveta Evrope za varstvo narodnih manjšin in zagotoviti njeno izvajanje na celotnem ozemlju Bosne in Hercegovine.

- Ustanoviti svet za narodne manjšine in ustrezne organe na ravni entitet.

- Razviti in začeti izvajati sektorski akcijski načrt nacionalne strategije za Rome kot del celovite strategije za zmanjševanje revščine.

REGIONALNO SODELOVANJE IN MEDNARODNE OBVEZNOSTI

- Še naprej izboljševati regionalno sodelovanje in zagotavljati dobre sosedske odnose.

- Znatno izboljšati izvajanje dvostranskih sporazumov o prosti trgovini.

- Skleniti in izvajati sporazume s sosednjimi državami, zlasti na področju čezmejnega sodelovanja, boja proti organiziranemu kriminalu, nedovoljene trgovine in tihotapljenja, pravosodnega sodelovanja, upravljanja meja, ponovnega sprejema, okolja, prometa in energije.

- Zagotoviti pravilno financiranje in polno delovanje sklada za vračanje beguncev. Dokončati postopek vračanja povratnikov/beguncev in doseči znaten napredek v smeri njihovega gospodarskega in socialnega vključevanja.

- Obravnavati vse neizpolnjene popristopne zahteve Sveta Evrope, zlasti na področju izobraževanja in volitev.

Gospodarske zahteve

- Nadaljevati politike, ki ustvarjajo stabilno makro-ekonomsko okolje in posvečati posebno pozornost rasti posojil v okviru ureditve valutnega odbora.

- Izvajati okvirni zakon na ravni države in zakone na ravni entitet o registraciji podjetij.

- Podpirati delo delovne skupine za proračunsko vzdržnost s splošnim ciljem zmanjševanja realne javne porabe.

- Zaključiti uskladitev domačih terjatev in sprejeti zakon na državni ravni o notranjem dolgu, na podlagi katerega se bodo urejala plačila pri vseh domačih terjatvah.

- Sprejeti zakon o nacionalnem davčnem svetu in uvesti postopke za njegovo učinkovito delovanje.

- Reformirati in zmanjšati togost sistema določanja plač, zlasti v javnem sektorju.

- Oblikovati in izvajati osnutek za institucionalizacijo enote za načrtovanje gospodarske politike.

- Doseči vsebinski napredek pri upravljanju podjetij, med drugim s pospešitvijo procesa privatizacije in prestrukturiranja skladov za zasebne naložbe (PIFs).

- Uvesti in začeti izvajati zakon o finančnem prestrukturiranju.

- Zagotoviti pravilno delovanje gospodarskih sodišč in razviti delovanje sodišč za obravnavanje in vodenje stečajnih postopkov.

Evropski standardi

NOTRANJI TRG

Prosti pretok blaga

- Izvajati obstoječo zakonodajo na področju standardov, certificiranja, meroslovja, akreditacije in ugotavljanja skladnosti; vzpostaviti ustanove, ki jih predvideva ta zakonodaja, jih opremiti ter v njih zaposliti osebje, tako da bodo lahko izvajale svoje naloge. Nadaljevati prizadevanja za prilagajanje predpisov in uredb na teh področjih pravnemu redu SKUPNOSTI , zlasti zaradi ustvarjanja ugodnih pogojev za trgovino.

- Vzpostaviti mehanizem notranjega posvetovanja in obveščanja o novih tehničnih uredbah glede ukrepov, ki bodo vplivali na trgovino, pred njihovim sprejetjem.

- Zagotavljati nadaljnji napredek pri sprejemanju evropskih standardov.

- Ustanoviti agencijo za nadzor trga in zagotoviti zmogljivosti za izpolnjevanje njenih nalog. Nadaljevati ukrepe v smeri ustanavljanja strukture za nadzor trga, ki bo ustrezala zahtevam pravnega reda Skupnosti glede prostega pretoka blaga.

Pretok oseb, storitev in pravica do ustanavljanja

- Ustanoviti zavarovalno agencijo Bosne in Hercegovine in zagotoviti, da bo zmožna polno delovati.

- Prenesti bančni nadzor na državno raven in zagotoviti učinkovito delovanje nadzornega organa.

Carine in obdavčenje

- Nadalje prilagajati carinsko zakonodajo in carinske postopke pravnemu redu Skupnosti .

- Zagotavljati, da je pravni okvir glede prostih con združljiv s standardi EU in jamčiti ustrezen nadzor prostih con.

- Sprejeti vse potrebne ukrepe za pravilno izvajanje pravil o poreklu blaga.

- Izvajati pravila carinskega vrednotenja v skladu z mednarodnimi standardi in praksami.

- Povečati upravno usposobljenost za izvajanje carinske zakonodaje in za boj proti korupciji, čezmejnemu kriminalu in davčnim utajam.

- Zagotoviti ustrezno delovanje urada za posredno obdavčevanje.

- V celoti izvajati in uveljavljati zakon o DDV in še naprej približevati davčno zakonodajo pravnemu redu Skupnosti .

- Spoštovati načela kodeksa ravnanja pri obdavčitvi podjetij ter zagotavljati skladnost novih davčnih ukrepov s temi načeli.

Konkurenca

- Povečati usposobljenost Sveta za konkurenco, da bi lahko v celoti izvajal svoje naloge v zvezi z izvrševanjem ustreznih pravil in zagovarjanjem politike konkurence.

- Sprejeti potrebno zakonodajo o konkurenci in državni pomoči ter uskladiti že obstoječo zakonodajo s pravili EU o konkurenci in državni pomoči.

Javna naročila

- Zagotoviti pravilno izvajanje zakonodaje o javnih naročilih, vključno z ustanovitvijo, zaposlitvijo osebja in dodelitvijo proračunskih sredstev urada za javna naročila in revizijskega organa za javna naročila.

Pravo intelektualne lastnine

- Izvajati in uveljavljati obstoječi pravni okvir, predvsem z zagotavljanjem pravilnega delovanja inštituta za intelektualno lastnino.

Statistika

- Sprejeti in začeti izvajati sporazum med entitetami v statističnem sistemu o izboljšanju dela centralnega statističnega urada v Bosni in Hercegovini.

SEKTORSKE POLITIKE

Industrija in MSP

- Nemudoma sprejeti predloženo strategijo MSP na državni ravni in začeti izvajati prednostne naloge.

- Razviti dobro premišljeno in celovito industrijsko politiko.

Kmetijstvo in ribištvo

- Razviti celovito strategijo kmetijske politike na državni ravni na podlagi priporočil funkcionalne revizije z novembra 2004 in zagotoviti pravni okvir za njeno izvajanje.

- Nadaljevati prilagajanje zakonodaje veterinarskemu in fitosanitarnemu pravnemu redu Skupnosti .

- Ustanoviti državni urad za varnost živil in ga usposobiti za delovanje. Omogočiti, da bo fitosanitarni urad popolnoma usposobljen za delo.

- Okrepiti laboratorijske in inšpekcijske zmogljivosti v veterinarskem in fitosanitarnem sektorju, vzpostaviti referenčni laboratorij in razviti postopke vzorčenja v skladu z zahtevami EU.

- Zaključiti postopek označevanja živali in registriranja goveda v skladu s predpisi EU.

- Okrepiti zbiranje in obdelavo kmetijskih statističnih podatkov v skladu s standardi in metodologijo EU.

Okolje

- Sprejeti okoljsko zakonodajo na ravni države, da bi se ustvaril okvir za usklajeno zaščito okolja na celotnem območju.

- Ustanoviti državno agencijo za okolje in zagotoviti njeno pravilno delovanje.

Energetika

- Začeti izvajati prevzete obveznosti v okviru Pogodbe o Energetski skupnosti.

- Razviti in sprejeti celovito energetsko strategijo; nadaljevati reforme in liberalizacijo energetskega sektorja.

- Zagotoviti, da bosta neodvisni upravljavec sistema in podjetje za prenos nemudoma sposobna polno delovati, in sicer kot ločeni podjetji na državni ravni.

Prometna politika

- Izvajati zakon o železnicah.

- Nadaljevati prilagajanje zakonodaje pravnemu redu Skupnosti glede skupnega evropskega zračnega prostora (ECAA).

Informacijska družba in mediji

- Sprejeti zakon o agenciji za informacijsko družbo in ustanovitev te agencije.

- Nadaljevati liberalizacijo telekomunikacijskih trgov in regulativnemu organu omogočiti učinkovito izvajanje obstoječe zakonodaje za spodbujanje konkurence.

- Še naprej krepiti vlogo in upravno usposobljenost regulativnega organa.

Finančni nadzor

- Razviti strategijo javnega notranjega finančnega nadzora.

PRAVICA, SVOBODA IN VARNOST

Vizumi, nadzor meje, azil in migracije

- Zagotoviti primerno osebje v sektorju za azil in migracije v okviru ministrstva za varnost.

- Izvajati Zakon o gibanju in bivanju tujcev iz leta 2003. Zagotoviti, da so vse spremembe tega zakona v skladu s pravnim redom EU in mednarodnimi standardi ter da pomenijo dodano vrednost obstoječim uredbam.

- Še dodatno zmanjšati število vizumov, izdanih na meji.

- Izvajati vse mednarodne in regionalne obveznosti na področju upravljanja mej.

Pranje denarja

- V enotah za finančni nadzor zaposliti vse potrebno osebje.

- Dodatno okrepiti sodelovanje med enoto za finančni nadzor in oddelkom za preiskave kaznivih dejanj državne varnostno-preiskovalne službe.

- Zagotoviti ustrezno izvajanje in uveljavljanje zakonodaje proti pranju denarja in jo še dodatno izboljšati.

- Upoštevati ustrezne mednarodne konvencije.

Droge

- Razviti politiko drog na državni ravni v skladu s standardi EU.

- Sprejeti zakon o preprečevanju zlorabe narkotikov in njihovih predhodnih sestavin.

Policija

- Še okrepiti državno varnostno-preiskovalno službo, zlasti z zaposlitvijo vsega potrebnega osebja.

Boj proti organiziranemu kriminalu in terorizmu

- Zagotoviti pravilno izvajanje nacionalnega akcijskega načrta za boj proti trgovini z ljudmi.

- Sprejeti dodatne ukrepe za zaščito žrtev trgovine z ljudmi in za ustrezno izvajanje zakonodaje o zaščiti prič.

- Okrepiti zmogljivosti državne varnostno-preiskovalne službe na področju boja proti terorizmu; okrepiti mednarodno sodelovanje na tem področju, vključno z ustreznim izvajanjem mednarodnih konvencij.

- Sprejeti zakon o varstvu osebnih podatkov in ustanoviti urad za varstvo podatkov.

3.2. Srednjeročne prednostne naloge

Politične zahteve

Upravljanje

- Zagotoviti nadaljnji napredek pri sprejemanju polne nacionalne odgovornosti za oblikovanje politik in sprejemanje odločitev.

Javna uprava

- Izvajati celoviti akcijski načrt za reformo javne uprave.

- Ustvariti zmogljivosti za usposabljanje državnih uradnikov v Bosni in Hercegovini in še povečati sposobnosti oblikovanja politike in koordinacije.

- Povečati zmogljivosti za postopno usklajevanje zakonodaje s pravnim redom EU in nadalje razširiti vlogo Bosne in Hercegovine pri načrtovanju in izvajanju pomočim s ciljem priprave na decentralizacijo pomoči Skupnosti.

Reforma policije

- Izvajati akcijski načrt za prestrukturiranje policije.

Pravosodni sistem

- Zagotoviti ustrezno usposabljanje sodnikov, zlasti v zvezi z zakonodajo glede človekovih pravic in zadev, ki se nanašajo na izvajanje prihodnjega stabilizacijsko-pridružitvenega sporazuma.

- Zagotoviti, da bodo imela vsa sodišča potrebno tehnično opremo in finančna sredstva za učinkovito in pravilno delovanje.

Protikorupcijska politika

- Izvajati akcijski načrt proti korupciji in priporočila GRECO.

- Zagotoviti pravilno izvajanje mednarodnih konvencij o korupciji in dejansko zmanjševanje korupcije.

ČLOVEKOVE PRAVICE IN ZAŠČITA MANJŠIN

- V celoti zagotoviti skladnost nacionalne zakonodaje z Evropsko konvencijo o človekovih pravicah.

- Zagotoviti varstvo manjšin v skladu z mednarodnimi standardi EU.

- Izvajanje nacionalne strategije za Rome in njenih sektorskih akcijskih načrtov.

Gospodarske zahteve

- Zagotoviti trajno makro-ekonomsko stabilnost in delovanje v smeri krepitve stabilnosti zunanjih računov.

- Nadaljevati delovanje v smeri zmanjševanja javne porabe, izražene kot delež BDP.

- Še naprej izboljševati poslovno klimo in upravljanje podjetij ter nadaljevati prestrukturiranje gospodarskega sektorja, vključno z javnimi podjetji.

- Še naprej krepiti koordinacijo davčnih in gospodarskih politik.

- Zagotoviti ustrezno delovanje enote za načrtovanje gospodarske politike urada za posredno obdavčevanje.

- Pripraviti celovite in konsolidirane državne račune.

- Okrepiti postopke za pripravo in izvrševanje proračuna ter proračunsko odgovornost.

- Izvajati politike za zmanjševanje brezposelnosti, zlasti dolgotrajne brezposelnosti.

- Izboljšati koordinacijo agencij za zaposlovanje po celi državi in si prizadevati za zmanjšanje razdrobljenosti delovnega trga.

- Reševanje vprašanja razdrobljenosti izobraževalnega sistema in prekrivanja funkcij med različnimi ravnmi organizacije. Okrepiti razvoj politik in strateškega načrtovanja za izboljšanje kakovosti izobraževanja.

- Nadaljevati potrebne reforme za ravnanje v skladu s pravili in obveznostmi STO, da bi se pospešil proces pristopa k STO.

Evropski standardi

NOTRANJI TRG IN TRGOVINA

Prosti pretok blaga

- Nadaljevati prilagajanje zakonodaje na področju standardov, certificiranja, meroslovja, akreditacije in ugotavljanja skladnosti s pravnim redom Skupnosti in prenos direktiv po novem in globalnem pristopu ter direktiv po starem pristopu.

Carine in obdavčenje

- Zagotoviti nadaljnje prilagajanje carinske in davčne zakonodaje pravnemu redu Skupnosti in nadalje krepiti upravno usposobljenost za izvajanje te zakonodaje in za boj proti korupciji, čezmejnemu kriminalu in davčnim utajam.

- Izboljšati preglednost in izmenjavo informacij z EU, da bi se olajšalo izvajanje ukrepov za preprečevanje izogibanja ali utaje davkov.

Konkurenca

- Izvajati zakonodajo o državni pomoči.

- Predstaviti celovit seznam državne pomoči.

Javna naročila

- Zagotoviti, da bo zakonodajni okvir Bosne in Hercegovine o postopkih javnih naročil združljiv s pravnim redom Skupnosti in da se postopki javnih naročil pravilno izvajajo.

Statistika

- Razvijati zanesljivo gospodarsko statistiko in ustvariti usposobljenost institucij za pripravo in objavo osnovnih statističnih podatkov, usklajenih z evropskimi standardi, zlasti na področju nacionalnih računov, statistike dela in poslovne statistike.

SEKTORSKE POLITIKE

Industrija in MSP

- Izvajati strategijo MSP.

- Zagotoviti izvajanje industrijske politike.

- Začeti oblikovati in uporabljati celostno politiko na področju raziskav.

Kmetijstvo in ribištvo

- Izvajati celovito strategijo kmetijske politike na državni ravni.

- Začeti izvajati ukrepe za označevanje ovac in koz ter registracijo njihovega gibanja.

- Pripraviti program za izboljšanje obratov za predelavo hrane, da bodo izpolnjene zahteve EU.

- Začeti izvajati ukrepe za učinkovit nadzor domače rastlinske pridelave, zlasti za proizvode s posebnimi zahtevami EU.

Okolje

- Nadalje krepiti upravno sposobnost ustanov, ki se ukvarjajo z varstvom okolja, zlasti na državni ravni, in zagotoviti izvajanje že prenesene zakonodaje.

- Zagotoviti delovanje sistema za spremljanje stanja okolja.

Prometna politika

- Nadaljevati prestrukturiranje in liberalizacijo železniškega sektorja.

- Zagotoviti postopno približevanje zakonodaje pravnemu redu Skupnosti na področju prometa, zlasti glede tehničnih in varnostnih standardov, socialnih standardov in liberalizacije trga.

- Nadaljevati izvajanje Memoranduma o soglasju glede ključnega regionalnega prometnega omrežja v jugovzhodni Evropi, vključno s prometnim observatorijem (SEETO).

Energetika

- Izvajati akcijski načrt na ravni entitet za prestrukturiranje energetskega sektorja.

- Konsolidirati regulatorne organe za energetiko za državni ravni in ravni entitet.

- Sprejeti ukrepe za doseganje dejanskega napredka v zvezi s sektorjem za plin, med drugim razvoj strategije na področju plina, vzpostavitev sistemskega upravljavca in regulatorja ter razvoj notranjega trga s plinom.

Informacijska družba in mediji

- Izvajati zakonodajo o sistemu javne radiotelevizije in dokončati strukturno reformo sektorja za javno radiotelevizijo.

- Prilagajati zakonodajo ureditvenemu okviru EU za elektronske komunikacije in storitve in zagotoviti njeno izvajanje.

- Prilagajanje evropski konvenciji o čezmejni televiziji in direktivi o televiziji brez meja.

Finančni nadzor

- Razviti in uvesti načela decentralizirane upravne odgovornosti in delovanja neodvisne notranje revizije v skladu z mednarodno sprejetimi standardi in najboljšimi praksami EU.

- Okrepiti izvedbeno usposobljenost ter funkcionalno in finančno neodvisnost vrhovne revizijske institucije.

- Razviti postopke in upravno usposobljenost za zagotovitev učinkovite zaščite finančnih interesov EU.

PRAVICA, SVOBODA IN VARNOST

Vizumi, nadzor meje, azil in migracije

- V celoti izvajati celostno strategijo upravljanja mej in doseči učinkovito upravljanje mej.

- Prevzeti popolno odgovornost glede delovanja sprejemnih centrov.

Pranje denarja

- Zagotoviti stalno izboljševanje evidence izvrševanja v zvezi s pranjem denarja.

Droge

- Zagotoviti, da so organi kazenskega pregona primerno opremljeni za boj proti prometu s prepovedanimi drogami in še naprej izboljševati sodelovanje med ustanovami ter mednarodno sodelovanje; na tem področju doseči vidne rezultate.

- Vzpostaviti urad za narkotike na državni ravni.

Boj proti organiziranemu kriminalu in terorizmu

- Zagotoviti polno izvajanje vseh ukrepov, zajetih v Akcijskem načrtu proti organiziranemu kriminalu.

4. NAČRTOVANJE

Pomoč Skupnosti v okviru stabilizacijsko-pridružitvenega procesa držav zahodnega Balkana bo zagotovljena v okviru obstoječih finančnih instrumentov, zlasti Uredbe Sveta (ES) št. 2666/2000[2]. Zato ta sklep nima finančnih posledic. Bosna in Hercegovina ima lahko dostop do sredstev iz večdržavnih ter horizontalnih programov.

5. POGOJENOST POMOČI

Pogoj za pomoč Skupnosti v okviru stabilizacijsko-pridružitvenega procesa držav zahodnega Balkana je nadaljnji napredek pri izpolnjevanju kopenhagenskih meril, kakor tudi napredek pri izpolnjevanju posebnih prednostnih nalog iz tega evropskega partnerstva. Nespoštovanje omenjenih pogojev bi lahko pripeljalo do odločitve Sveta, da na podlagi člena 5 Uredbe Sveta (ES) št. 2666/2000[3] sprejme ustrezne ukrepe. Pogoj za pomoč Skupnosti je tudi izpolnjevanje zahtev, ki jih je opredelil Svet v sklepih z dne 29. aprila 1997 in 21–22. junija 1999, zlasti se mora prejemnik zavezati, da bo izvajal demokratične, gospodarske in institucionalne reforme.

6. SPREMLJANJE

Izvajanje Evropskega partnerstva se preverja okviru mehanizmov, vzpostavljenih v okviru stabilizacijsko-pridružitvenega procesa, predvsem letnih poročil Komisije.

[1] UL L 86, 24.3.2004, str. 1.

[2] UL L 306, 7.12.2000, str. 1, kakor je bila spremenjena z Uredbo (ES) št. 2415/2001 (UL) L 327, 12.12.2001, str.3.

[3] Člen 5 Uredbe Sveta 2666/2000:1.Spoštovanje načel demokratičnosti in pravne države, človekovih pravic in temeljnih svoboščin ter pravic manjšin je glavni element pri uporabi te uredbe in predpogoj za upravičenost do pomoči Skupnosti. Če ta načela niso spoštovana, lahko Svet s kvalificirano večino na predlog Komisije sprejme ustrezne ukrepe.2.Pogoj za pomoč Skupnosti je tudi izpolnjevanje zahtev, ki jih je opredelil Svet v sklepih z dne 29. aprila 1997, zlasti se mora prejemnik zavezati, da bo izvajal demokratične, gospodarske in institucionalne reforme.